SAL vies oor vlieëniersvereniging se opmerkingsArgieffoto Die Suid-Afrikaanse Lugdiens (SAL) sê hy het met “diepe teleurstelling” kennis geneem van die Vlieëniersvereniging van die Suid-Afrikaanse Lugdiens (Saapa) se opmerkings oor die aanstelling van Zuks Ramasia as tydelike hoof van die beleërde staatslugdiens. Kapt. Grant Back, voorsitter van Saapa, het Maandag in ŉ verklaring gesê Ramasia se aanstelling is rede tot groot kommer en onrus en dat ŉ leier met die nodige ervaring en finansiële vernuf SAL moet lei. Ramasia is ná Vuyani Jarana se bedanking in die pos aangestel. Saapa het Maandag gedreig om te staak as SAL nie sy huis in orde kry nie. “SAL-vlieëniers gaan nie terugsit terwyl die kringloop van agteruitgang toegelaat word om voort te duur nie. Soos ander vakbonde, moet ons ŉ streep trek en regmaak om op te tree. “Ons sal ŉ besluit oor optrede nie ligtelik neem nie. Ons bedoeling is nie om verdere probleme by die lugredery te skep nie; dit is om die verdere vermorsing van belastingbetalers se geld stop te sit en SAL uiteindelik op ŉ pad na herstel te plaas,” het Back gesê. SAL sê Saapa se stellings kan die redery skade berokken, omdat die lugvaartbedryf uiters gevoelig is vir negatiewe sentiment, veral wat sakekontinuïteit betref. “In die omstandighede waarin die redery hom tans bevind, help die opmerkings glad nie. Sulke stellings is onnodig, opportunisties en skynheilig,” het SAL in ŉ verklaring gesê. “Terwyl die opmerking professioneel minagtend teenoor me. Ramasia is, blyk dit by nadere ondersoek of dit ook dui op ŉ stem van wantroue in die raad. Dit is ŉ poging om die raad se gesag en verantwoordelikhede te kaap en moet verwerp word.” SAL sê Ramasia is sy mees senior en ervare uitvoerende hoof en was vantevore sy internasionale operasionele bestuurder. Sy het ook waargeneem wanneer Jarana nie beskikbaar was nie en het haar goed van haar taak gekwyt. Die redery sê diegene wat haar kritiseer, het dit gedoen nadat sy nog nie eens ŉ week lank in haar pos was nie en dat die bewerings oor haar gebrek aan vaardighede en geskiktheid vir die pos voortydig en ongegrond is. “Die houding wat Saapa ingeneem het, wek die indruk dat hulle ŉ teen-transformasie-agenda verteenwoordig,” het SAL gesê. “Ons is teleurgesteld, maar nie verras nie.” SAL sê hy het ŉ omgewing geskep waar alle interne betrokkenes, veral vakbonde, hulle stem kan lug en sê dit is ontstellend dat dié platform verontagsaam is. “Saapa se opmerkings is skadelik vir die lugredery. Dit skep angstigheid in die mark wat met leierskaponsekerheid verband hou. Die uiteindelike slagoffers van die onophoudelike aanslae op die handelsmerk is die lugredery en gewone werkers.” SAL sê hy het te veel uitdagings en doen ŉ beroep op betrokkenes om dreigemente van stakings te laat vaar. Hy sê ook daar moet eerder daarop gefokus word om SAL se omkeerplan te implementeer.